Зарб (мусиқӣ)

Зарб () — садои мавзуну хушоянди нағмаҳои даф, дойра, нақора, ки созҳои дигар, ба мисли тору танбӯр ва ғайра ба он ҷӯр карда мешаванд; усули мусиқиест, ки бо тартиби муайян ва пайдарҳам омадани овозҳо асос меёбад.

Тартиби зарб дар як ё якчанд фосилаи гуногуни мусиқӣ зоҳир мешавад. Ҳангоми муайян кардани зарб сабукӣ ва гаронии овозҳо дар назар дошта мешавад. Дар мусиқии форсӣ-тоҷикӣ 17 зарби мусиқӣ, аз ҷумла «Уфар», «Дуяк», «Зарбулфатҳ», «Чорзарб», «Нимсақил», «Миатайн», «Мухаммас», «Барафшон», «Авсат», «Чанбар», «Сақил» ва ғайра мавҷуданд. Оҳангсозону мусиқидонон барои маросимҳои гуногун зарбҳои махсус тасниф намудаанд. Зарбҳои «Қаландарӣ», «Ихлотӣ», «Ҳарбӣ» ва ғайра дар аҳди Салҷуқиён эҷод шудаанд ва онҳоро дар маросимҳои ҳарбӣ менавохтанд. Зарбҳои «Шодиёна», «Панҷзарб», «Фохтазарб», «Ҳазаҷ», «Шоҳнома», «Зарбулмулук», «Зарби қадим» ва ғайра дар базму ҷашнҳои дарборӣ ва маросимҳои тоҷгузорӣ истифода мешуданд. Аксари зарбҳо дар санъати мусиқии имрӯзаи тоҷик вуҷуд доранд. Дойра, даф, тунбак, нақора, ки навозандагон усули авзонро тавассути онҳо нигоҳ медоранд, созҳои мусиқии зарбӣ мебошанд.

 Эзоҳ 

 Адабиёт 



Гурӯҳ:Мусиқии тоҷикӣ
Гурӯҳ:Мусиқӣ дар Эрон